09.04.2021 ΠΑΡΑΣΚΕΥΗ Δ΄ΕΒΔΟΜΑΔΟΣ ΝΗΣΤΕΙΩΝ | Ιερά Μητρόπολις Δράμας\n09.04.2021 ΠΑΡΑΣΚΕΥΗ Δ΄ΕΒΔΟΜΑΔΟΣ ΝΗΣΤΕΙΩΝ\n(Κεφ. ΙΒ', 1-7)\n1.Ὁ Κύριος εἶπε στόν Ἅβραμ: «Φύγε ἀπό τήν πατρίδα σου καί τούς συγγενεῖς σου καί τόν πατρικό σου οἶκο καί πήγαινε στήν γῆ πού θά σοῦ δείξω.\n2.Θά σέ κάνω μέγα ἔθνος· θά σέ εὐλογήσω καί θά δοξάσω τό ὄνομά σου. Θά εἶσαι εὐ­λογημένος.\n3.Θά εὐλογήσω ὅσους σέ εὐλογοῦν καί θά καταραστῶ ὅσους σέ καταριῶνται.Καί θά εὐλογηθοῦν διά σοῦ ὅλες οἱ φυλές τῆς γῆς».\n4.Ἔφυγε, λοιπόν, ὁ Ἅβραμ, ὅπως τοῦ εἶπε ὁ Κύριος· καί μαζί του ἔφυγε καί ὁ Λώτ. Ὅταν ὁ Ἅβραμ ἀναχώρησε ἀπό τήν Χαρράν ἦταν ἑβδομήντα πέντε ἐτῶν.\n5.Πῆρε τήν γυναίκα του Σάρα, τόν Λώτ, τόν υἱό τοῦ ἀδελφοῦ του καί ὅλα τά ὑπάρχοντά τους, ὅσα εἶχαν ἀποκτήσει, καί τούς ἀνθρώπους (τούς δούλους), πού ἀπέκτησαν στήν Χαρράν καί ἔφυγαν, γιά νά πᾶνε στήν γῆ Χαναάν.\n6.Ὁ Ἅβραμ διεπέρασε τήν χώρα κατά τό μῆκος της μέχρι τόν τόπο Συχέμ, μέχρι τήν τοποθεσία «ὑψηλή δρῦς»· κατοικοῦσαν δέ τότε τήν γῆ οἱ Χαναναῖοι.\n7.Καί φανερώθηκε ὁ Κύριος στόν Ἅβραμ καί τοῦ εἶπε: «Τήν γῆ αὐτή θά τήν δώσω στό σπέρμα σου». Στόν τόπο ἐκεῖνο ὁ Ἅβραμ ἔκτισε θυσιαστήριο στόν Κύριο πού τοῦ φανερώθηκε.\n(Κεφ. ΙΔ', 15-26)\n15. Ὁ ἀπονήρευτος καί ἀφελής ἄνθρωπος δίδει ἐμπιστοσύνην εἰς κάθε λόγον, τόν ὁποῖον θά ἀκούση. Ὁ ἔξυπνος ὅμως καί συνετός, καί ἄν πρός στιγμήν πιστεύση ὅλα ὅσα ἀκούση, τά ἐπανεξετάζει· καί ἄν δέν τά εὔρη ὀρθά ἀλλάσσει γνώμην.\n16. Ὁ συνετός καί μυαλωμένος ἄνθρωπος, ἐπειδή φοβεῖται τό κακόν καί τάς συνεπείας του, ἀποφεύγει τήν συναναστροφήν μέ τούς κακούς, ἐνῶ ὁ ἄμυαλος, ἐπειδή ἔχει αὐτοπεποίθησιν, ἐπικοινωνεῖ καί συναναστρέφεται μέ τούς καταπατοῦντας τόν θεῖον νόμον.\n17. Ὁ ὀξύθυμος, ἐπειδή σκοτίζεται ἀπό τόν θυμόν καί δέν εἶναι κύριος του ἑαυτοῦ του, ἐκτρέπεται εἰς ἀπερισκέπτους πράξεις. Ὁ φρόνιμος ὅμως καί κύριος του ἑαυτοῦ του ἄνθρωπος πολλά ἀνέχεται καί ἐνεργεῖ μετά συνέσεως.\n18. Μερίδιον καί κτῆμα των θά ἔχουν οἱ ἄφρονες τήν κακότητα, οἱ δέ εὐφυεῖς καί συνετοί θά ἔχουν ὡς κτῆμα των τήν ἀληθινήν γνῶσιν καί τήν ἠθικήν διάκρισιν.\n19. Οἱ κακοί θά γλυστρήσουν καί θά πέσουν ἐνώπιον τῶν ἀγαθῶν ἀνθρώπων, καί οἱ ἀσεβεῖς θά γίνουν ὑπηρέται εἰς τάς θύρας τῶν δικαίων.\n20. Ψευδεῖς καί ἰδιοτελεῖς φίλοι θά μισήσουν καί θά ἐγκαταλείψουν τούς φίλους των, ἐάν ἐκεῖνοι πτωχύνουν. Οἱ φίλοι ὅμως τῶν πλουσίων, δηλαδή οἱ κόλακες, εἶναι πολλοί, ἐπειδή ἀποβλέπουν εἰς τήν ἐκμετάλλευσιν ἐκείνων.\n21. Ὅποιος ἐξευτελίζει καί καταφρονεῖ τόν πτωχόν, διαπράττει ἁμαρτίαν, ἐνῶ ἐκεῖνος πού ἐλεεῖ τούς πτωχούς, εἶναι ἀξιομακάριστος καί ἀξιέπαινος.\n22. Ἐκεῖνοι πού περπλανῶνται στό σκότος τῆς ἁμαρτίας, καταστρώνουν πονηρά σχέδια καί παίρνουν κακάς ἀποφάσεις εἰς βάρος τῶν ἄλλων, ἐνῶ οἱ πράγματι ἀγαθοί ἄνθρωποι καταρτίζουν ἀγαθά σχέδια καί παίρνουν εἰλικρινεῖς ἀποφάσεις εἰς βοήθειαν τῶν ἄλλων. Οἱ σχεδιάζοντες καί ἐπιδιώκοντες τό κακόν, δέν γνωρίζουν τήν εὐσπλαγχνίαν καί τήν εὐθύτητα. Εὐσπλαγχνία ὅμως καί τιμιότης καί ἀξιοπιστία ὑπάρχουν στούς ἐργάτας τοῦ καλοῦ.\n23. Εἰς κάθε ἐργατικόν καί τίμιον ἄνθρωπον ὑπάρχει πλεόνασμα ἀγαθῶν. Ὁ φιλήδονος ὅμως καί ἀναίσθητος θά εὑρίσκεται πάντοτε εἰς στέρησιν καί πτωχείαν.\n24. Στέφανος τῶν σοφῶν εἶναι ὁ πλοῦτος, ὄχι μόνον ὁ ὑλικός ἀλλά καί ὁ πνευματικός, ἐνῶ ἡ ἀναστροφή καί ἐπιδίωξις τῶν ἀσυνέτων εἶναι κακή καί μέ κακάς συνεπείας.\n25. Ἀπό πολλά δεινά καί ἄδικον καταδίκην ἕνας ἀξιόπιστος μάρτυς θά ἀπαλλάξη τόν ἀθῶον. Τοὐναντίον ὁ ψευδής καί δόλιος μάρτυς θά προσπαθήση νά ἀνάψη πυρκαϊάν μέ τάς ψευδολογίας του.\n26. Ἐκεῖνος πού σέβεται καί φοβεῖται τόν Κύριον, ἔχει βέβαιον τήν ἐλπίδα ὅτι θά ἀποκτήση δύναμιν ὑλικήν καί πνευματικήν. Εἰς δέ τά τέκνα του θά ἀφήση ἀκλόνητον θεμέλιον, ὥστε καί ἐκεῖνα νά προοδεύσουν.